CELEX: 32021D0675
Language: fi
Date: 2021-04-20 00:00:00
Title: Neuvoston päätös (EU) 2021/675, annettu 20 päivänä huhtikuuta 2021, luvan antamisesta aloittaa neuvottelut vuoden 2010 kansainvälisen kaakaosopimuksen muuttamiseksi

27.4.2021   
               
               
                  FI
               
               
                  Euroopan unionin virallinen lehti
               
               
                  L 144/1
               
            
         NEUVOSTON PÄÄTÖS (EU) 2021/675,
         annettu 20 päivänä huhtikuuta 2021,
         luvan antamisesta aloittaa neuvottelut vuoden 2010 kansainvälisen kaakaosopimuksen muuttamiseksi
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 3 kohdan sekä 207 artiklan 4 kohdan ensimmäisen alakohdan yhdessä sen 218 artiklan 3 ja 4 kohdan kanssa,
         ottaa huomioon Euroopan komission suosituksen,
         sekä katsoo seuraavaa:
         
                     (1)
                  
                  
                     Unioni on vuoden 2010 kansainvälisen kaakaosopimuksen, jäljempänä ’sopimus’, sopimuspuoli neuvoston päätöksen 2012/189/EU (1) nojalla, ja kansainvälisen kaakaojärjestön, jäljempänä ’kaakaojärjestö’, jäsen.
                  
               
                     (2)
                  
                  
                     Sopimuksen 7 artiklan mukaan kansainvälinen kaakaoneuvosto, jäljempänä ’kaakaoneuvosto’, suorittaa tai suorituttaa kaikki ne tehtävät, jotka ovat tarpeen sopimuksen määräysten täytäntöönpanemiseksi. Sopimuksen 12 artiklan mukaan kaakaoneuvosto tekee päätöksensä periaatteessa yksimielisesti. Jos yksimielisyyttä ei saavuteta, päätökset tehdään määräenemmistöllä.
                  
               
                     (3)
                  
                  
                     Sopimuksen 10 artiklan mukaan kaakaojärjestön jäsenillä on yhteensä 2000 ääntä kaakaoneuvostossa. Jokaisella jäsenellä on tietty äänimäärä, joka tarkistetaan vuosittain kyseisessä artiklassa määrättyjen perusteiden mukaisesti.
                  
               
                     (4)
                  
                  
                     On unionin etujen mukaista osallistua kansainväliseen kaakaoalaa koskevaan sopimukseen, kun otetaan huomioon kyseisen alan merkitys useille jäsenvaltioille ja Euroopan kaakaoalan taloudelle.
                  
               
                     (5)
                  
                  
                     Tekninen työryhmä, joka koostuu sekä tuottaja- että viejämaita edustavista kaakaojärjestön jäsenistä, on tehnyt merkittävästi työtä esittääkseen konkreettisia ehdotuksia sopimuksen muuttamiseksi. Kaakaojärjestön jäseniä pyydettiin tekemään ehdotuksia tämän teknisen analyysin käynnistämiseksi, ja näin unioni myös teki. Kaakaoneuvoston on aloitettava neuvottelut sopimuksen osittaisesta tarkistamisesta Yhdistyneiden kansakuntien kauppa- ja kehityskonferenssin (UNCTAD) ohjauksessa hyvissä ajoin ennen sopimuksen voimassaolon päättymistä, joka tapahtuu 30 päivänä syyskuuta 2022. Kaikista sopimuksen uudelleentarkastelun kohteena olevista aloista on käytävä viralliset neuvottelut. Tällaiset neuvottelut on saatettava päätökseen viimeistään 30 päivänä syyskuuta 2022.
                  
               
                     (6)
                  
                  
                     Kaikki virallisissa neuvotteluissa sovitut muutokset olisi hyväksyttävä sopimuksen 63 artiklassa määrättyä menettelyä noudattaen. Mainitun artiklan mukaan kaakaoneuvosto voi antaa yksimielisesti, tai jos yksimielisyyttä ei saavuteta, määräenemmistöllä sopimuksen sopimuspuolille suosituksen sopimuksen muuttamisesta. Muutos tulee voimaan sopimuksen 63 artiklan 1 kohdan mukaisesti, jossa edellytetään, että tietty prosenttiosuus sopimuksen sopimuspuolista ilmoittaa hyväksyvänsä muutoksen. Unionin, joka on kaakaojärjestön jäsen ja sopimuksen sopimuspuoli sen 4 artiklan mukaisesti, olisi voitava osallistua neuvotteluihin sopimuksen muuttamiseksi.
                  
               
                     (7)
                  
                  
                     Sen vuoksi on aiheellista, että komissio valtuutetaan osallistumaan neuvotteluihin sopimuksen osittaisesta uudelleentarkastelusta,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            
               1.   Komissiolle annetaan lupa neuvotella unionin puolesta vuoden 2010 kansainvälisen kaakaosopimuksen muuttamisesta.
            
            
               2.   Neuvottelut käydään neuvoston antamien ja tämän päätöksen lisäyksessä olevien neuvotteluohjeiden pohjalta.
            
         
         
            2 artikla
            Neuvottelut käydään perushyödyketyöryhmää kuullen.
         
         
            3 artikla
            Tämä päätös on osoitettu komissiolle.
         
         
            Tehty Brysselissä 20 päivänä huhtikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  Neuvoston päätös 2012/189/EU, annettu 26 päivänä maaliskuuta 2012, vuoden 2010 kansainvälisen kaakaosopimuksen tekemisestä (EUVL L 102, 12.4.2012, s. 1).